《颜鲁公铜印歌》
清代·方薰

鲍髯老眼海月明，勘书烛古无遁情。手磨铜章是唐制，瘦蛟贯钮铿有声。

土花苍寒周四角，篆勒玉箸文真卿。当公出守遘时衅，贼噪平原击鼓震。

车书如火上蜡丸，夏云无光照银印。此非官印用必常，势欲从公与城殉。

得全一郡宁非天，白头再见中兴年。摩崖碑中印合缝，《乞米帖》后钤余笺。

平生忠信凭遗物，千载劫灰不磨灭。子孙失守鬼神护，岂独老髯深爱惜。

当时不容公亦得，不死卢杞死希烈。靴中几作临淮刀，怀内何惭太尉笏。

印乎印乎无口说，饮鸩踏火完公节。

作者简介：（1736—1799）清浙江石门人，字兰士，一字兰坻，号兰生，又号樗庵，别号长青，晚号懒儒。方梅子。幼从父游吴、越间，多见名画真迹，接耆宿，遂兼众长。诗书画并妙，写生尤工，与奚冈齐名，称“方奚”。有《山静居遗稿》、《山静居论画》、《井研斋印存》等。